Folketing
2000-11-23

CD vil naturligvis lige så lidt som nogen anden være med til at beskytte lovovertrædere, hvor de måtte være født, hvordan de måtte se ud osv. - ingen tvivl herom, og det er så klart, så det behøver ikke uddybes. Så skal jeg, selv om fru Birthe Rønn Hornbech måske tror, at jeg kun kan blive ked af det, når hun siger noget, rose hende for noget, hun sagde i sin ordførertale. Det er naturligvis, sagde fru Rønn Hornbech, synd for flertallet af nytilkomne her i landet, når der fokuseres overmåde meget på de forbryderiske af dem. Alle de, der er anstændige, rettænkende og rethandlende borgere her i landet, lider, efter at de er kommet hertil, under, at der er en del indvandrere, der begår kriminalitet, indtil grov kriminalitet, og at der så fokuseres, vil jeg sige, i nogen grad overdrevent på det.